Lipstiek – WoordNoot
15 Junie 2020 woordnoot
So tydjie terug het een van die Towerinne iets gesê van lipstiffies. Ek haal nou myne uit om my lippe bietjie in te kleur, maar weet ek mors eintlik nou vreeslik, want die meeste daarvan beland mos maar nou op die maskers. Tog is dit een van my verslawings en ek dink nie dis so erg nie.
So gaan eet ek en my sus voor sy weg is, eendag iewers en toe dit nou huistoe gaan tyd is, haal ek my lipstiffie uit. Dis nie die regte ene nie en ek haal ‘n ander een uit. Nou hoeveel lipstiffies het jy daar in jou handsak? Ek begin uithaal.
Ses… sewe…agt…nege…tien…elf!!! Sy skud haar kop, duidelik dink sy ek is mal. Daar is ‘n ligte koraal, donker koraal. Helder rooi, donker rooi. Sjokolade bruin..(is dit myne want ek hou niks van bruin nie??) Ligte pienk, roospienk, donker pienk, losvrou pienk (huh?)
Elke keer as ek lipstiffie aansit na ‘n kuier, kom die volgende herinnering by my op. Ek was die leier van ‘n dames oggend selgroep. Ons het altyd eers koffie gedrink en gekuier. Dan het ons begin sel groep hou. Die oomblik as ek gaan sit, het ek eers my lippe geverf. Dis instelling, soos party mense met LipIce maak. So kom ek agter dat al hoe meer vrouens dit begin doen. Dit word ‘n ritueel. As ons sit, lipstif ons eers en dan begin ons ernstig raak. Daar was ‘n ouerige Duitse tannie saam met ons. Tannie Heleen Heinen. Sy het die dames aangepor met haar sterk Duitse aksent. “Its time forgh lippe aansit!” Dit het ‘n selgroep kenmerk geword.
So rukkie na my man oorlede is, kuier ons een aand. ‘n Klompie vriendinne wat net saam kom en kuier. Ons is soos ‘n Smartie boks. Elkeen het hulle nukke, grille, giere en goedhede. Ons eet lekker en drink wyn en kekkel. Ek sit natuurlik weer lippe aan. Die een vrou kyk aandagtig hoe ek sonder ‘n spieel my lippe perfek inkleur. Ek het op daardie stadium deur ‘n moeilike tyd gegaan. Terwyl ek so verf, sê sy uit die bloute vir my.
“Ek sien ‘n prentjie van jou. Jy kom uit ‘n oorlog uit. Jou klere is geskeur, jou hare deurmekaar. Jy is vuil en vol wonde. Maar jou lippe is rooi. En dan verander jou prentjie. Jy het ‘n pragtige lang rok aan, jou hare is skitterblink en jy blom, nog steeds met jou rooi lippe”
Daardie prentjie het nog al die jare by my gebly. Na die chemoterapie het ek geweet dat ek nog steeds iemand moet kry om daardie skildery van my te maak. Die vuil gewonde vrou sonder hare, met rooi lippe wat in die spieel kyk en die skoon, nuwe persoon sien.
Dis nou al 20 jaar later. Ek het nog steeds altyd lipstiffie byderhand ( soos Sus kan getuig) Maar ek moet nog die skildery kry. Eendag…..eendag sal iemand my ware lipstif prentjie op doek vaslê. Tot dan sit ek maar lippe aan, al is die masker die een wat dit eintlik nou dra.
Previous Die Towerinne en Coronamouna All for one
Next As jy beTOWER word…
15 Junie 2020 om 1:30 nm
Ek bewonder vrouens met perfek ingekleurde lippe, ek sit myne een keer per dag aan. Nourie dag besluit ek op rooi, na ek in die winkel was, haal ek masker af en ek lyk soos ‘n propperse clown, blykbaar werk rooi nie so mooi saam met die maskers nie
15 Junie 2020 om 1:55 nm
Eintlik werk geen lipstif saam maskers nie😂
15 Junie 2020 om 1:36 nm
Wow – kannie wag om die skildery te sien nie! Ekself is vreeslik lui vir enige grimering maar my Moeks sal nie gaan pos uithaal by die voorhekkie sonder haar lipsel nie. Sy is ook ‘n baie slim en sterk vrou. Mens moenie ‘n vrou op haar lipsel takseer nie hoor! (Na aanleiding van jou losvrou pienk!) 😉
15 Junie 2020 om 2:23 nm
Ek is ook lately baie lui vir grimering. Is bly vir die masker….dan kan mense nie sien as jy normaal lyk nie😙
15 Junie 2020 om 1:40 nm
Ek sit lipstiffie aan in die kar, net voor belangrike vergaderings.Net om te wys ek kan. En dan kou ek dit af voordat die vergadering begin. Ek het jare gelede gereeld lipstiffie gedra. Wat het gebeur? O ja, die lewe het in die pad gekom.
15 Junie 2020 om 2:24 nm
Haha…die lewe het in die pad gekom! Skerp Hester
15 Junie 2020 om 1:41 nm
Ek is ook die 1× pd lipstif vrou( soddens na ek gesig gewas rn tande geborsel het). Maar ek hou van ROOI lippe! Miskien moet ek ook oefen om dit sonder n spieel reg te kry
15 Junie 2020 om 2:25 nm
Ja wat dis maklik..oefen net gereeld!
15 Junie 2020 om 3:02 nm
Pragtig Woordnoot en @seegogga, ek dink jy gaan die skildery vir ons Woordnoot kan maak. Lieflik geskryf, my lipstif hou. Agter maskers. Hulle is skoon. Revlon se colourstay
15 Junie 2020 om 3:05 nm
Christa…ek het n lipstif ontdek van Kryolan. R300 vir een. Kan dit nie koop nie…dis biki duur maar daai bly 8ure aan. Of jy nou eet,drink,rook of masker dra…..hy fade nie eers nie…..op my wishlist. En die pink is presies my kleur
15 Junie 2020 om 3:09 nm
Hmmm, ons sal plan moet maak. Wanneer verjaar jy?
15 Junie 2020 om 4:27 nm
Eers Desember jong…..as almal met vakansie is en krismis hou….my bday is altyd vergete😂😂😂
15 Junie 2020 om 4:39 nm
Ag nee! My seun die 14de, my sus die 30ste. Hulle lot
15 Junie 2020 om 5:06 nm
Ons een kleinseun is ook die 14e….vra maar vir Erna hoe sleg is desember bdays!!!
16 Junie 2020 om 12:20 vm
Ons het van begin af moeite gedoen om sy bday en voer, maar ja, maatjies was dan reeds see toe. Ag lekker ons deel fees op die 14de.
16 Junie 2020 om 9:34 vm
Ek het vir jare met die skade geloop omdat ek nooit n partytjie gehad het toe ek n kind was nie. Het ook net een geskenk gekry want dit was n week voor Kersfees. Vandag se mammas reel dit sommer n week of twee vroeer.
16 Junie 2020 om 9:46 vm
Ek het ook altyd in die eksamentyd genooi. Ag Woordnoot, ons sal jou moet bederf.
16 Junie 2020 om 10:29 vm
Dankie Christa…..ek het my 60e sommer n hele maand voor die tyd gehou sommer saam vriendinne…..dit was n heerlike oggend en daar het ek sommer vir die 1e keer vir Bondels Positief em Tannie Frannie ontmoet. Una en ek kom al n lang pad en natuurlik was sy ook daar. Miskien wen ek die lotto (as ek geweet het hoe om te speel) dan kom word ek sommer 62 daar by jou in Almatay….
16 Junie 2020 om 10:30 vm
Woordnoot, dit sal fantasties wees. Ons sal plan moet maak, Hoop jy speel elke keer.
16 Junie 2020 om 11:29 vm
Sal uitvind hoe!!
16 Junie 2020 om 11:50 vm
Ek kan nie dobbel nie. As my eerste sente gevat word, vat ek res en koop iets daarmee. Al is dit ‘n sjokolade.
16 Junie 2020 om 3:54 nm
Dis ok nie my sterk punt nie. Lady Luck het my een kyk gegee toe vat sy die pot en gooi dit op die ou uit wat agter my gestaan het!!
16 Junie 2020 om 3:58 nm
Stoute sy, ek sal met haar gaan raas. Hoekom so lelik wees met my vriendin. My ook gemis …
18 Junie 2020 om 6:33 vm
Daar was ouens met sakke vol geld wat haar gebribe het….bribery kom al n lang pad😁
18 Junie 2020 om 10:16 vm
15 Junie 2020 om 3:32 nm
Ek is nou skoon opgewonde oor jou skildery, WoordNoot, sal dit nou nie wonderlik wees om die droom te sien nie!
15 Junie 2020 om 4:04 nm
Jip…ek droon nou al jare daaroor
15 Junie 2020 om 4:12 nm
Wow Woordjies, briljante idee die skildery, seegogga….
15 Junie 2020 om 4:29 nm
15 Junie 2020 om 6:44 nm
Ingekleurde lippe doen net iets aan enige gesig
15 Junie 2020 om 9:31 nm
Jip dis waar. Ek het kaalkop geloop tydens my chemo en net helder lippe en groot oorbelle aangesit…..dan het ek soos n poster girl gevoel
15 Junie 2020 om 8:41 nm
Jy laat my aan my oorlede sus dink… nooit uit haar kamer gekom voordat sy ingekleur was nie. Deur die dag het sy gesorg daardie lippe bly rooi. Waar koop ‘n mens daardie lipstiffie wat nie sommer so verdwyn nie?
16 Junie 2020 om 9:31 vm
Christa sweer by Revlon se colorstay…as ek geld het wat ek kan uitgee op myself gaan ek daai Kryolan een probeer.
16 Junie 2020 om 6:52 nm
Waar koop mens die Kryolan lipstiffie. Ek vra want my lipstiffie moet vervang word…. en is regtig moeg vir lipstiffie wat met die eerste smile verdwyn. 😊
Kyk of jy aanlyn kan kry